ผู้บัญชาการตำรวจแห่งชาติ ส่งตำรวจร่วมลงตรวจสอบพื้นที่สุมเสี่ยงลักลอบทิ้งกากอุตสาหกรรม แก้ปัญหาสิ่งแวดล้อม
พันตำรวจตรี ธ เทพ ไชยชาญบุตร รองโฆษกสำนักงานตำรวจแห่งชาติ เปิดเผยว่า พลตำรวจเอกดำรงศักดิ์ กิตติประภัสร์ ผู้บัญชาการตำรวจแห่งชาติได้สั่งการ ให้กองบัญชาการและกองบังคับการต่างๆ ส่งเจ้าหน้าที่ตำรวจลงพื้นที่ตรวจสอบพื้นที่สาธารณะและพื้นที่ทั่วไปที่สุ่มเสี่ยงต่อการลักลอบทิ้งกากอุตสาหกรรม ตามตามที่ได้มีการทำบันทึกความเข้าใจ (MOU) ความร่วมมือว่าด้วยการป้องกันและปราบปรามการกระทำความผิดเกี่ยวกับกากอุตสาหกรรม ระหว่างกระทรวงอุตสาหกรรม และสำนักงานตำรวจแห่งชาติ เมื่อ 13 มี.ค.2566 พร้อมจัดตั้งช่องทางรับเรื่องร้องเรียนและเบาะแสการทิ้งกากขยะอุตสาหกรรมจากประชาชน นำประชาชนและผู้นำชุมชนเข้ามามีส่วนร่วมในการเป็นหูเป็นตาอย่างใกล้ชิดร่วมกับสถานีตำรวจ เฝ้าระวังและตรวจสอบ  และให้ผู้กำกับในแต่ละพื้นที่ เป็นเจ้าภาพหลักในการรับข้อมูล เบาะแส เข้าตรวจสอบการร้องเรียนของประชาชนโดยร่วมบูรณาการกับอุตสาหกรรมจังหวัดและกรมควบคุมมลพิษต่อไป ทั้งนี้ ประชาชนสามารถแจ้งเบาะแสไปยังผู้นำชุมชน หรือสถานีตำรวจในพื้นที่ หรือกองบังคับการปราบปรามอาชญากรรมเกี่ยวกับทรัพยากรธรรมชาติและสิ่งแวดล้อม (บก.ปทส.) หรือส่งหลักฐานและพฤติการณ์การกระทำความผิดมาที่เพจเฟสบุ๊ค‘บก.ปทส.Green Cop’ หรือที่ Call Center ของกองบังคับการปราบปรามการกระทำผิดเกี่ยวกับทรัพยากรธรรมชาติและสิ่งแวดล้อม 1136 ได้ตลอด 24 ชั่วโมง